Andijon shahar xalq ta’limi bo‘limida 33,8 mlrd so‘m budjet mablag‘larini o‘zlashtirish holatlari aniqlandi

Davlat moliyaviy nazorati departamenti tomonidan Andijon shahar xalq ta’limi bo‘limida 33,8 milliard so‘m budjet mablag‘larini o‘zlashtirish holatlari aniqlandi, deb xabar beradi Moliya vazirligi axborot xizmati.

Ma’lumotlarga ko‘ra, Moliya vazirligining Davlat moliyaviy nazorati departamenti tomonidan 2020-yilning noyabr oyida budjet mablag‘larining maqsadli sarflanishi yuzasidan o‘tkazilgan kameral nazorat natijasida Andijon shahar xalq ta’limi bo‘limi tomonidan ish haqi to‘lovlari bo‘yicha shubhali xarajatlar amalga oshirilganligi aniqlangan.
Ushbu aniqlangan shubhali xarajatlar yuzasidan xalq ta’limi bo‘limining 2018-yil 1-noyabrdan 2020-yil 1-noyabrgacha bo‘lgan davri birlamchi hujjatlar asosida taftishdan o‘tkazilganda, xodimlarga hisoblangan ish haqiga nisbatan 33,8 milliard so‘m naqd pullar xalq ta’limi bo‘limining mas’ul xodimlari tomonidan bankdan ortiqcha olinib, markazlashgan buxgalteriya kassasiga kirim qilinmasdan o‘zlashtirib yuborilganligi aniqlandi.
Ushbu o‘zlashtirilgan mablag‘lar 2018-yilda bir milliard so‘mni, 2019-yilda 12,6 milliard so‘mni va 2020-yilning o‘tgan davrida 20,2 milliard so‘mni tashkil etgan.
Ta’kidlanishicha, o‘tkazilgan taftish yakuni bo‘yicha to‘plangan hujjatlar huquqiy baho berish uchun Bosh prokuraturaga yuborilgan.
Avvalroq O‘zbekiston xalq ta’limi tizimida 70 milliard so‘mlik o‘g‘rilik va o‘zlashtirish holatlari aniqlangani to‘g‘risida xabar berilgandi.
 O‘zbekistonda 9 oyda korrupsiyaga oid jinoyatlar sodir etgan mansabdor shaxslar haqidagi ma’lumot ochiqlandi